Munisipale werker vas wat glo omkoopgeld vra(Argieffoto) ŉ Amptenaar van die Maquassi Hills-munisipaliteit in Noordwes is agter tralies nadat hy glo omkoopgeld van R112 000 gevra het om ŉ inwoner se agterstallige munisipale skuld van R1 miljoen te laat skrap. Kapt. Tlangelani Rikhotso, woordvoerder van die Valke, sê die 52-jarige verdagte werk as ŉ tegnikus by die munisipaliteit. Die inwoner met die agterstallige rekening het die tegnikus se beweerde versoek vir omkoopgeld by die Valke aangemeld en ŉ lokval is vir hom gestel. Hy is in hegtenis geneem kort nadat hy die geld ontvang het. Rikhotso het gesê die verdagte verskyn later vandag in die Wolmaransstad-landdroshof op ŉ aanklag van bedrog. Die Maquassi Hills-munisipaliteit bedien onder meer inwoners van Leeudoringstad, Makwassie, Wolmaransstad en Kgakala.